Den 49-årige skuespiller Martin Ringsmose er for en stund hoppet ned fra scenen for at være instruktør på forestillingen Blodbadets Gud.

En premiere vil som regel være forbundet med nerver, men for skuespiller Martin Ringsmose fra Aalborg Teater er der op til premieren på Blodbadets Gud lige lidt ekstra sommerfugle i maven. For første gang er han selv hoppet ned fra scenen, og står i stedet for at instruere de professionelle skuespillere. - Jeg begyndte at savne noget, som jeg ikke rigtig vidste, hvad var. Jeg kunne bare mærke, at der var et eller andet, siger Martin Ringsmose. I hele sit liv har Martin Ringsmose huseret på de skrå brædder. Men når Aalborg Teater i næste uge har premiere på Blodbadets Gud, så kan den 49-årige skuespiller også skrive instruktør på cv'et. - Jeg er lidt mere herre over, hvordan jeg vil forvalte min kreativitet, hvilken retning, hvad jeg synes om. Det fodrer selvfølgelig den kreative del af mig, siger Martin Ringsmose. Han har tidligere instrueret amatører, men nu gælder det så de professionelle. - Det er enormt interessant at arbejde med skuespillere og sammen se, om vi kan udvide feltet for, hvad man er for en skuespiller, eller hvad man er god til, siger Martin Ringsmose. Selvom han er ny i jobbet som instruktør, så har kollegaerne fra scenen har taget godt i mod ham. - Han ved godt, hvad det er vi står med. Han ved det 100 procent, så han er detaljeorienteret på en skuespilleragtig måde, som jeg virkelig godt kan lide, siger Lars Topp Thomsen, der er skuespiller på Aalborg Teater. Med den nye titel som instruktør, så hviler der også et større ansvar på skuldrende af Martin Ringsmose end i rollen som skuespiller. - Jeg ville have det rigtig skidt med, hvis jeg efterlod fire skuespillere på scenen i et eller andet sjusket, ufuldkomment, der ikke rigtig var lykkedes, fordi jeg ikke havde gjort mit arbejde godt nok, siger Martin Ringsmose. - Jeg kan mærke, at han tager det dybt alvorligt. Jeg kan mærke, at det betyder noget det her, og det fedt og vigtigt, siger Lars Topp Thomsen. Forestillingen Blodbadets Gud spiller frem til den 16. februar.